Per Clausen (EL), 2008-02-05:
Det hører vi, når han taler om EU; det hører vi også, når han taler om den danske it-politik; når vi hører ham tale om, hvor fremragende det går med at få oprettet det it-sikkerheds-råd, på trods af at han vel må have set ministerens elendige udspil til det; og når han taler om, hvordan det går med at indhente det alvorlige efterslæb i forhold til at sikre it-kompetencerne i samfundet.
Da jeg havde hørt ministerens og hr. Michael Aastrup Jensens taler, syntes jeg, at jeg havde behov for at tjekke op på, om jeg fuldstændig havde misforstået situationen.
Mine it-tekniske evner rækker lige til at søge lidt på Google, og jeg prøvede så at finde ud af, om der var andre end Venstres ordfører, Det Konservative Folkepartis ordfører og ministeren, der syntes, at den her plan, som er fremlagt, var fremragende.
Det var ikke muligt at finde folk uden for disse politiske partier, der havde det synspunkt.
Det var derimod muligt at finde en meget, meget lang række enslydende udtalelser om, at initiativet er utilstrækkeligt - fra formanden for DANSK IT, rektor på Danmarks IT-Universitet og en række andre eksperter på det her område.
Men lad nu det være, for de er jo it-nørder og har måske en fuldstændig misforstået opfattelse af, hvad it betyder i vores samfund.
Så vi kan tage det fuldstændig roligt, at der er 40 pct., der i dag har svært ved at gebærde sig på it-området, og at det er sådan - i hvert ifølge den undersøgelse, som dannede baggrund for, at jeg i sin tid rejste et par § 20-spørgsmål til ministeren - at det problem vil blive større i fremtiden.
For betyder det noget?
Ja, der synes jeg nok, vi er nødt til at slå fast, at det betyder meget.
Det er jo faktisk sådan, at vi mere og mere går over til at kommunikere via nettet; private virksomheder gør det; der er mange fordele, som man ikke har mulighed for at benytte sig af, hvis man ikke har de fornødne it-kompetencer; offentlige myndigheder gør det; ja, vi taler jo i højtidelige stunder om, at vi skal nå dertil, hvor al kommunikation mellem borgerne og det offentlige kan foregå via internettet.
Vi pålægger de arbejdsløse en gang om måneden at gå ind og tjekke, om de nu stadig væk er korrekt registreret - det er de, for der er sjældent nogen, der laver noget om på det, men de skal ind og registrere det.
Altså, vi stiller en række krav til borgerne med hensyn til it.
Og i den sammenhæng synes jeg at det da ikke ville være forventeligt, at regeringen ville sige, at vi har brug for at igangsætte en masse meget, meget dyre initiativer, for vi har jo set det finanslovudspil, der er kommet i dag, og der er det jo besparelserne, når det handler om investeringer i fremtiden, der står i centrum.
Men det kunne da være, at man var villig til i hvert fald at tage en drøftelse med Folketingets partier om, hvad der kunne være elementer i en plan, som kunne sikre, at vi fik forbedret it-kompetencerne i den danske befolkning.
Nu vil det jo gå sådan med det her forslag, kan man forudse ud fra det, som ordførerne har sagt indtil nu, at der er flertal for i hvert fald at igangsætte processen.
Så kan det jo godt være, at det ender med, at Venstre og Konservative så også vil støtte det om et års tid og prale af, at det var de skam også med til.
Men jeg vil i hvert fald opfordre til, at de politiske partier, der her klart har tilkendegivet, at de mener, at der skal ske noget på det her område, den her gang prøver at benytte sig af, at der er et flertal - ikke til i sidste ende at stemme regeringen ned, for det ved vi jo godt at der er partier i dette Folketing der aldrig kunne drømme om, men til i hvert fald at presse på for at opnå et positivt resultat.
Så jeg ser sådan set meget optimistisk frem til det udvalgsarbejde, vi skal have om det forslag, der ligger her fra Dansk Folkepartis side.